Die vloei van die geskiedenis deur alle tye heen, ook óns volk s'n, is gewortel in die fontein van menslike gedagtes. 'n Mens se gedrag word grootliks bepaal deur wat ons dink. Daarom leer die Woord ons in Spreuke 4:23 om ons hart, meer as alles wat ons het, te bewaar want die oorspronge van die lewe kom daarvandaan.
Die grootste en belangrikste nuus hierdie jaar is nie die dood van Winnie Mandela nie; soos dit onlangs in die groot media voorgestel is nie. Dit is ook nie die droogte in die Wes-Kaap nie. (Gelukkig het seisoenreëns uitkoms in die Wes-Kaap gebring. Oplossings sal nog gevind moet word vir die daarstelling van infrastruktuur om water beter op te gaar. Die dreigende droogte-ramp het inderdaad die gebrek aan tydige beplanning aan die kaak gestel.)
Die beoogde maatreël en verandering van die RSA se grondwet is deur die ANC-regering onder Ramaphosa na die Kommissie vir die Wysiging van die Grondwet verwys vir hul aanbevelings oor hoe die grondwet verander moet word om die beleid te implimenteer. Ramaphosa hou in elke toespraak vol dat die beleid uitgevoer sal word, met allerlei versekeringe daarby.
Oor die afgelope weke het wye kritiek teen die voorgenome beleid oor grondonteiening ingestroom. Een van die tekens dat die besware die mure begin kraak is die feit dat die ANC nou elke keer dié stertjie aan hulle storie byvoeg: “….onteiening sonder vergoeding, maar op so ’n wyse dat dit nie voedselsekerheid in gevaar sal stel nie.”